b'\n_START_ARTICLE_\nTamaz Gamkrelidze\n_START_SECTION_\nBiografija\n_START_PARAGRAPH_\n1952\xc2\xa0m. Tbilisio valstybiniame universitete baig\xc4\x97 orientalistikos fakultet\xc4\x85._NEWLINE_1953\xe2\x80\x931960\xc2\xa0m. dirbo Gruzijos moksl\xc5\xb3 akademijos kalbotyros institute. Nuo 1960 iki 2008\xc2\xa0m. buvo strukt\xc5\xabrin\xc4\x97s ir taikomosios kalbotyros katedros ved\xc4\x97jas. Filologijos moksl\xc5\xb3 daktaras (1963), profesorius (1964)._NEWLINE_TSRS moksl\xc5\xb3 akademijos narys korespondentas (1979)\xc2\xa0\xe2\x80\x93 Literat\xc5\xabros ir kalbos skyrius. Akademikas (1984)\xc2\xa0\xe2\x80\x93 Literat\xc5\xabros ir kalbos (kalbotyros) skyrius._NEWLINE_Tikrasis Gruzijos moksl\xc5\xb3 akademijos narys (nuo 1974) ir prezidentas (2005\xe2\x80\x932013)._NEWLINE_Garsi\xc5\xb3 veikal\xc5\xb3 apie indoeuropie\xc4\x8di\xc5\xb3 kalbas, sen\xc4\x85sias kalbas, teorin\xc4\x99 kalbotyr\xc4\x85 ir kartvel\xc5\xb3 kalbas autorius. 1972\xc2\xa0m. su V. Ivanovu i\xc5\xa1k\xc4\x97l\xc4\x97 vadinam\xc4\x85j\xc4\x85 glotalin\xc4\x99 teorij\xc4\x85, kurios galutinis variantas buvo paskelbtas bendroje dvitom\xc4\x97je monografijoje \xe2\x80\x9eIndoeuropie\xc4\x8di\xc5\xb3 kalba ir indoeuropie\xc4\x8diai\xe2\x80\x9c(1984)._NEWLINE_Ne vienas T. Gamkrelidz\xc4\x97s darbas skirtas ra\xc5\xa1to tipologijai ir kilmei. Nuo 1988 iki 1994\xc2\xa0m. T. Gamkrelidz\xc4\x97 buvo pagrindinio Rusijos mokslinio \xc5\xbeurnalo apie kalbotyr\xc4\x85 \xe2\x80\x9eKalbotyros klausimai\xe2\x80\x9c (rus. \xd0\x92\xd0\xbe\xd0\xbf\xd1\x80\xd0\xbe\xd1\x81\xd1\x8b \xd1\x8f\xd0\xb7\xd1\x8b\xd0\xba\xd0\xbe\xd0\xb7\xd0\xbd\xd0\xb0\xd0\xbd\xd0\xb8\xd1\x8f) vyriausiasis redaktorius._NEWLINE_Nacionalin\xc4\x97s JAV moksl\xc5\xb3 akademijos (2006) ir Amerikos meno ir moksl\xc5\xb3 akademijos (1978) u\xc5\xbesienio \xc5\xa1ali\xc5\xb3 narys, Britanijos moksl\xc5\xb3 akademijos narys korespondentas (1979), Australijos moksl\xc5\xb3 akademijos narys korespondentas (1983), Saksonijos moksl\xc5\xb3 akademijos (1988) ir Vengrijos moksl\xc5\xb3 akademijos (2007) u\xc5\xbesienio \xc5\xa1ali\xc5\xb3 narys, Europos akademijos narys. Bonos ir \xc4\x8cikagos universitet\xc5\xb3 garb\xc4\x97s daktaras (Doctor honoris causa). Amerikos kalbinink\xc5\xb3 draugijos garb\xc4\x97s narys (nuo 1971). Europos kalbinink\xc5\xb3 draugijos prezidentas (1986\xe2\x80\x931987)._NEWLINE_1991\xc2\xa0m. rugpj\xc5\xabt\xc4\xaf T. Gamkrelidz\xc4\x97 buvo paskirtas Valstybinio Tbilisio universiteto rektoriumi, ta\xc4\x8diau \xc5\xa1ias pareigas \xc4\x97jo trumpai._NEWLINE_Tbilisio miesto garb\xc4\x97s pilietis (2000).'